ગઈ કાલે દિવાળીના સપરમા દિવસે અમે ઘરમાં સૌએ ભેગાં મળીને નવા વર્ષે સૌને ‘સાલ મુબારક’ કઈ રીતે કહેવું તેની લાંબી લાંબી ચર્ચા – મંત્રણા કરી. એકે કહ્યું કે, ‘હવે તો કોઈ આવતું નથી એટલે ‘સાલ મુબારક’ કહેવાની જરૂર જ નથી પડવાની.’ બીજાએ કહ્યું કે, ‘હવે તો ફોન કે મેસેજથી જ કામ પતાવી દેવાનું.’ (સાલ મુબારક’ કહેવાનું એટલે એક કામ પતાવવાનું ?) ચર્ચા જેમ જેમ આગળ વધી રહી હતી તેમ તેમ જૂના, પૂરા થવા આવેલા વર્ષનો છેલ્લો દિવસ ઉગ્ર રૂપ ધારણ કરી રહ્યો હતો અને પોતાની અમીટ છાપ છોડી જવાની તૈયારીમાં પડ્યો હતો કે, મને એક વિચાર આવ્યો. (આવા કટોકટીના સમયે પ્રભુકૃપાથી મને એકાદ એવો વિચાર આવી જાય જે કટોકટીને કટ કરી નાંખે. એનો છેદ જ ઉડાડી દે.)